## La Generalitat licita les obres per a la construcció de les primeres vivendes de protecció pública industrialitzades a Albal i Torrent

*** Esta actuació forma part del Pla Viu Dana i les empreses tindran un termini de 12 mesos per a la redacció de projectes i l’execució d’obres
* El termini de presentació d’ofertes finalitza el 18 de novembre**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha licitat el contracte per a la redacció del projecte i l’execució de les obres, així com la seua direcció facultativa, per a l’edificació de vivendes amb processos i sistemes industrialitzats en els municipis de Torrent i Albal.

Es tracta de les primeres vivendes industrialitzades de protecció pública en marxa per a atendre la necessitat residencial en les zones afectades per la dana, tal com va anunciar la setmana passada el president de la Generalitat, Carlos Mazón, en una reunió mantinguda amb la vicepresidenta primera i consellera de Servicis Socials, Igualtat i Vivenda, Susana Camarero, l’alcalde d’Albal, José Miguel Ferris, i l’alcaldessa de Torrent, Amparo Folgado.

Esta actuació forma part del Pla Viu Dana que la Generalitat està desenrotllant a l’empara del que s’establix en l’art. 4 de la Llei 2/25 relatiu als PRL (plans de reconstrucció local).

Per a respondre a eixes exigències residencials, la Generalitat ha posat en marxa instruments com el Pla Viu, per a impulsar la construcció de vivenda protegida en tot el territori, i el Pla Viu Dana, un projecte per a construir cases industrialitzades en els municipis afectats per la riuada, que arrancarà amb una fase inicial de 250 vivendes.

Les primeres vivendes industrialitzades s’alçaran a Torrent, en el carrer Mestre Sosa, 26, i a Albal, en el carrer Alcàsser, 30. Els dos solars són propietat de l’Entitat Valenciana de Vivenda i Sòl (EVHA), i s’estima que en cada un es construïsquen entre 30 i 35 vivendes. Estos immobles es destinaran a lloguer assequible.

El termini de presentació d’ofertes finalitza el 18 de novembre, a les 14:00 hores. Es pot accedir a la informació a través de la Plataforma de contractació de l’Estat i en la web de l’EVHA, en Perfil del contractant-Pla Viu Dana.

El valor estimat dels contractes per a les dos edificacions a Torrent i Albal és de 13.749.618 euros. El contracte es dividix en quatre lots, dos corresponents a obra amb projectes i els altres dos a les corresponents direccions d’obra.

Des de la Generalitat es considera necessari avançar en la línia de la construcció industrialitzada de vivenda de protecció pública com l’opció més convenient donada la seua ràpida execució i posada en ús. Tant és així que la previsió és que en un termini de 12 mesos s’executen els treballs de redacció dels projectes, bàsic i d’execució, i l’execució de les obres d’edificació.

Estes noves fórmules de construcció permeten reduir terminis d’execució, millorar el control de la qualitat i garantir l’eficiència energètica.

Fecha: 17/09/2025